กสิกรแนะลงทุน1ปีคาดดอกขาขึ้นใกล้จบ
กสิกรไทยคาดอัตราดอกเบี้ยนโยบายมีโอกาสขยับขึ้นอีกไม่มาก ส่งกองทุนตราสารหนี้ 1 ปี เสิร์ฟผู้ลงทุนรายสัปดาห์
5 ก.ย. 2554

กสิกรไทยคาดอัตราดอกเบี้ยนโยบายมีโอกาสขยับขึ้นอีกไม่มาก ส่งกองทุนตราสารหนี้ 1 ปี เสิร์ฟผู้ลงทุนรายสัปดาห์ 
น.ส.ยุพาวดี ตู้จินดา  ผู้ช่วยกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า  บลจ. กสิกรไทยมีแผนเปิดขายกองทุนประเภท 1 ปีต่อเนื่องทุกสัปดาห์ เนื่องจากมองว่าการปรับพอร์ตการลงทุนในช่วงนี้ไปล็อกเงินยาวขึ้นกับกองทุนตราสารหนี้อายุประมาณ 1 ปี เริ่มน่าสนใจมากกว่าการเน้นการลงทุนระยะสั้นๆ  ที่รอการปรับขึ้นของอัตราดอกเบี้ยเช่นช่วงที่ผ่านมา  
บลจ.กสิกรไทยมองว่า สถานการณ์เศรษฐกิจภายนอกประเทศที่ยังคงเปราะบาง เห็นได้ชัดจากสัญญาณการชะลอตัวทางเศรษฐกิจทั่วโลกเริ่มชัดเจนขึ้นทั้งในยุโรปและสหรัฐ รวมถึงไทยได้ปรับลดประมาณการอัตราการเติบโตทางเศรษฐกิจของประเทศไทยในปี 2554 ลง ประมาณ 0.5% จากปัจจัยเสี่ยงภายนอกประเทศ  ขณะที่อัตราเงินเฟ้อของไทยปัจจุบันอยู่ที่ประมาณ 4.29% แม้จะยังคงมีแนวโน้มปรับตัวสูงขึ้น แต่ก็น่าที่จะใกล้จุดสูงสุดแล้ว ประกอบกับนโยบายของรัฐบาลที่มีการปรับลดราคาน้ำมันลง อาจเป็นอีกปัจจัยหนึ่งที่จะช่วยชะลอเงินเฟ้อของไทยไม่ให้ปรับตัวขึ้นไปสูงมากได้ โอกาสที่ดอกเบี้ยนโยบายจะปรับขึ้นในปีนี้เพิ่มเติมอีกจึงมีไม่มาก
“ประเมินว่า ในสิ้นปี 2554 นี้ อัตราดอกเบี้ยนโยบายน่าจะอยู่ที่ระดับประมาณ 3.50- 3.75% จากระดับปัจจุบันที่ 3.50% หากลูกค้าสามารถเลือกลงทุนในระยะยาวขึ้นได้ในช่วงที่ดอกเบี้ยเริ่มจะมีการชะลอตัวเช่นในช่วงนี้ ก็มีโอกาสที่จะได้ผลตอบแทนที่ดีกว่าการลงทุนในระยะสั้นๆ เพียง 3 เดือน ไปเรื่อยๆ”น.ส.ยุพาวดีกล่าว 
อย่างไรก็ตามบลจ.กสิกรไทย จะเสนอขายระหว่างวันที่ 6-12 ก.ย. คือ กองทุนเปิดเค ตราสารหนี้ต่างประเทศ 1 ปี พี (KFF1YP) คาดผลตอบแทนสุทธิ 4.20% ต่อปี ซึ่งสูงกว่ากองทุนตราสารหนี้อายุ 3 เดือนที่เปิดขายล่าสุดประมาณ 1% โดยกองทุน KFF1YP มีนโยบายลงทุนในตราสารหนี้และเงินฝากของสถาบันการเงินในต่างประเทศ